Vojtech Tuka

Vojtech Tuka også omtalt som Bela Tuka (født 4. juli 1880 i Piarg, henrettet 20. august 1946 i Bratislava) var en tsjekkoslovakisk promovert jurist og politiker. Han var statsminister og utenriksminister i det fascistiske regimet i Republikken Slovakia under andre verdenskrig og en av hovedpersonene bak holocaust i Slovakia. Etter andre verdenskrig ble han dømt og hengt for landsforræderi.

Biografi
Tuka satt fengslet for landsforræderi 1929-1937. Han mistet sin stilling som professor i juss ved Universitetet i Bratislava. Tukas lojalitet til Tsjekkoslovakia var stadig et tema. Han snakket slovakisk med ungarsk tonefall. Tuka hadde bakgrunn fra jesuittene og ivret for katolisismen, han ønsket å styrke den katolske kirkes innflytelse. I 1920-årene beundret Tuka den italienske fascismen.

Fra 26. oktober 1939 til 1944 var han statsminister og utenriksminister i Republikken Slovakia. Tuka overtok som statsminister da Jozef Tiso ble president, de to var rivaler. Tukas støttespillere var særlig i Hlinkagarden, mens Tiso hadde bredere folkelig støtte. Tuka beundret Hitler og ville i Slovakia forene tysk nasjonalsosialisme med romersk katolisisme.

Tuka, som var en frontfigur i det slovakiske folkepartis radikale fløy, ivret for å deportere de slovakiske jøder til Nazitysklands Generalguvernementet. Heinrich Himmler hadde sammen med Joachim von Ribbentrop 20. oktober 1941 et møte med Jozef Tiso, Tuka og Alexander Mach. De slovakiske lederne fikk der tilbud om å deportere landets jøder til et særskilt avsatt område i Generalguvernementet. Dette forslaget ble svært godt mottatt i den slovakiske delegasjonen. Fra mars 1942 ble over 50 000 jøder deportert og slovakiske myndigheter betalte 500 mark per person til Tyskland til dekning av transportkostnadene. Det gikk rykter i Slovakia om at de deporterte ikke kom levende tilbake og deportasjonene ble upopulære i befolkningen. Tuka var trolig klar over at jødene ble sendt til Polen for bli drept, ikke for å arbeide.

Høsten 1944 brøt det ut opprør i Slovakia og Tuka trakk seg som regjeringssjef.

Dom etter krigen 
Etter andre verdenskrig ble han i en kort rettssak dømt til døden for landsforræderi. Han ble henrettet ved henging den 21. august 1946. Sarpsborg Arbeiderblad meldte at han ble hengt 20. august etter at dommen falt 14. august.

Referanser 

Personer fra Okres Banská Štiavnica
Slovakias statsministre
Medvirkende til Holocaust
Fascister
Personer dømt for forbrytelser begått under andre verdenskrig
Henrettede tsjekkoslovaker
Personer henrettet ved hengning
Slovakiske jurister